'ทูน'เตรียมเพิ่มทุน ขยายประกันรถยนต์
ทูนประกันภัยเล็งเพิ่มทุน รองรับขยายงานเพิ่ม ปลายปีนี้โดดเล่นเบี้ยประกันรถยนต์
2 ก.ย. 2558

ทูนประกันภัยเล็งเพิ่มทุน รองรับขยายงานเพิ่ม ปลายปีนี้โดดเล่นเบี้ยประกันรถยนต์
นายทอม เครือโสภณ ประธานบริหาร บริษัท ทูนประกันภัยเปิดเผยว่า อยู่ระหว่างการหารือกับผู้ถือหุ้นในแผนเพิ่มทุนจดทะเบียนจาก 300 ล้านบาท ในปัจจุบันและมีเงินกองทุน 900 ล้านบาท เพื่อรองรับธุรกิจที่จะขยายตัวเพิ่มขึ้น โดยเดือน พ.ย.นี้จะเริ่มขายสินค้าใหม่เป็นประกันภัยรถยนต์ ตั้งเป้ายอดขายปีละ 500 ล้านบาท เน้นกลยุทธ์ขายตรงเป็นหลักเพื่อให้ลูกค้าได้ค่าเบี้ยถูกและบริษัทสามารถแข่งขันในตลาดได้ ซึ่งเมื่อรวมกับเบี้ยที่ไม่ใช่รถยนต์หรือนันมอเตอร์แล้ว คาดว่าปี 2559 จะทำเบี้ยรับรวมได้ไม่ต่ำกว่า1,000 ล้านบาท
สำหรับผลการดำเนินงานในช่วง 6 เดือนแรกปีนี้ บริษัทมีกำไร 30 ล้านบาท คาดว่าทั้งปีจะมีกำไร 90 ล้านบาท ทำเบี้ยรวมได้ 650 ล้านบาท ฐานลูกค้าหลักมาจากประกันการเดินทางท่องเที่ยวของสายการบินแอร์เอเชีย 300 ล้านบาท หรือราว21% ของฐานลูกค้าแอร์เอเชีย ขณะที่ประกัน พ.ร.บ.ที่เริ่มขายมาได้5 เดือน สามารถทำเบี้ยได้ถึง160 ล้านบาท จากเป้าทั้งปี 150 ล้านบาท เนื่องจากตัวแทนส่งงานให้เป็นจำนวนมาก